**ELŐTERJESZTÉS**

Tiszavasvári Város Önkormányzata Képviselő-testületének

**2025. május 22-én** tartandó **rendes nyílt** ülésére

**Az előterjesztés tárgya:** **A Tiszavasvári gyepmesteri telep működtetéséről**

**Melléklet:** -

**Az előterjesztés előadója:** Balázsi Csilla polgármester

**Az előterjesztés témafelelőse:** Krasznainé dr. Csikós Magdolna osztályvezető

**Ügyiratszám:** TPH/2909/2025.

**Az előterjesztést véleményező bizottságok a hatáskör megjelölésével:**

|  |  |
| --- | --- |
| **Bizottság** | **Hatáskör** |
| Pénzügyi és Ügyrendi Bizottság | SZMSZ 4. sz. melléklet 1.22. pontja |
| Szociális és Humán Bizottság | SZMSZ 5. sz. melléklet 1.10. pont |

**Az ülésre meghívni javasolt szervek, személyek:**

|  |  |
| --- | --- |
| dr. Groncsák Andrea Tiva-Szolg Kft ügyvezetője | groncsakandrea@gmail.com |
|  |  |
|  |  |

Tiszavasvári, 2025. május 16.

**Krasznainé dr. Csikós Magdolna**

**témafelelős**

**Tiszavasvári Város Polgármesterétől**

4440 Tiszavasvári, Városháza tér 4. sz.

Tel.: 42/520–500 e–mail: tvonkph@tiszavasvari.hu

Témafelelős: Krasznainé dr. Csikós Magdolna

**E L Ő T E R J E S Z T É S**

**- a Képviselő-testülethez -**

**A Tiszavasvári gyepmesteri telep működtetéséről**

**Tisztelt Képviselő-testület!**

**Pályázati forrásból létesült a 4440 Tiszavasvári, Sopron utca alatti, 046/1 hrsz.-ú ingatlanon gyepmesteri telep kiszolgáló épülettel, és 2 db kennelsorral, mely használatba vételi engedélyt kapott** a Szabolcs-Szatmár-Bereg Vármegyei Kormányhivatal Építésügyi és Örökségvédelmi Főosztály határozata alapján. A döntés **2024. március 5. napján** véglegessé vált.

Jelenleg 2 kennelsor található a telepen, mely 13 kutya számára tud férőhelyet biztosítani.

A telep üzemeltetésével a képviselő-testület 2024. évben a Tiva-Szolg Városüzemeltetési Kft-t bízta meg.

**A gyepmesteri telep engedélyeztetése történt meg,** mivel az ebrendészeti telephez képest itt plusz követelmény egy állati tetem átvétel, állati melléktermék átvétel, elszállíttatás ártalmatlanításra is, mely önkormányzatoknál előírt, kötelező feladat. Erre a feladatra az ATEV Zrt-vel szerződést kötött a gyepmesteri telepet üzemeltető Tiva-Szolg Kft.

**A telep működéséhez az alábbi feltételek adottak:** eszközök, felszerelés, autó, kiszolgáló épület.

**Az ATEV Zrt. szállításának, az állati tetem átvételének való megfeleléshez 2 db nagyméretű konténer vásárlásra van szükség a telepre.**

Az engedélyező hatósággal való egyeztetések alapján **az ebrendésznek meghatározott szakirányú végzettséggel nem szükséges rendelkeznie** a működési engedélyhez, de kiemelt cél az állatok szakszerű ellátása érdekében egy megfelelő tanfolyam elvégzésének támogatása a későbbiekben.

A kóbor állat befogásával, tulajdonjogának átruházásával és elhelyezésével kapcsolatos feladatok ellátásának részletes szabályairól szóló 785/2021 (XII.27.) Korm. rendelet előírásai vonatkoznak a gyepmesteri telepek működtetésére. (Továbbiakban: kormányrendelet)

A kormányrendelet előírásai alapján **ebrendész** az az állatgondozásban jártas természetes személy, aki ebrendészeti, állategészségügyi, állatvédelmi és -higiéniai tevékenységet lát el.

**A Murmuczok Oktatási Centrum szervezésében kerül megszervezésre egy 60 órás online és levelező ebrendész képző tanfolyam, melynek díja 264 e Ft.**

Az **ebrendészeti tevékenység** a kormányrendelet előírása szerint: a település belterületén a kóbor állat befogása, gondozása, nyilvántartása, továbbá a kóbor állat örökbeadása, valamint a kóbor állat életének kioltása.

**Az önkormányzatnak mindent meg kell tennie annak érdekében, hogy a befogott állatokat állatmenhely részére, vagy magánszemélyeknek továbbadja.**

Egyeztetés történt a Nyíregyházi Állatbarát alapítvánnyal és a PCAS állatvédő egyesülettel is. Úgy tűnt, hogy ők közösen vállalnák a telep segítését.

**Sajnos írásos együttműködés nem jött létre ezen alapítványokkal.**

Elsődleges célként tűzték ki az egyeztetés során a civil szervezetek pervenciós programok szervezését, felvilágosító előadások tartását, chipeltetési ivartalanítási programok szervezését. Többször voltak alapítványok képviselői Tiszavasvári belterületén, a kóbor kutyás területeken. Közös önkormányzati területbejárásra is sor került.

Ivartalanítási program beindításához 3 állatorvostól árajánlat került bekérésre.

Az ivartalanítások megszervezéséhez azonban alapítványi segítségre lett volna szükség, valamint önkormányzati költségvetés is szűkösen áll rendelkezésre ezen feladatokra.

**A telep szolgáltatási, ellátási területe Tiszavasvári közigazgatási területe lenne.**

A 2024. évben **állatorvosi szerződés került megkötésre Dr. Bodnár József állatorvossal**, aki vállalta a telep működésével kapcsolatos feladatokat.

**Újabb egyeztetésekre van szükség 1 év elteltével, esetlegesen más vagy több állatorvos bevonásával.**

A telep működési szabályzatai elkészültek, a működéshez biztosítani szükséges honlap működtetést, folyamatos telefonos ügyeletet.

A Szabolcs-Szatmár-Bereg Vármegyei Kormányhivatal Élelmiszerlánc-biztonsági és Állategészségügyi Főosztálya, mint gyepmesteri telep működését engedélyező hatóság engedélyt adott a Tiva-Szolg Kft részére 2024. június 05. napjával a működtetés megkezdésére.

**Jelenleg a telep működtetése szünetelés alatt áll több okból is.**

A gyepmesteri telep szüneteltetését a Tiva-Szolg Kft 2024. évben jelezte az engedélyező hatóságnak.

A telep működésének a szüneteltetése határozatlan idejű a hatóságnál, így ezzel további teendő nincs, azonban **az üzemeltetés mihamarabbi beindítása több okból is indokolt.**

A létesítmény felépítése pályázati, hazai forrásból történt, így annak működtetése az önkormányzati vagyon megfelelő lakossági, önkormányzati érdekeket szolgáló célra történő hasznosítása miatt is indokolt.

**A beruházás megvalósítása Támogatói Okirata 18. pontja alapján a támogatásból megvalósuló beruházást a beruházás megvalósításától 5 évig az eredeti rendeltetésnek megfelelően kell használni, a létesítmény meg nem szüntethető, azt a kedvezményezett önkormányzat köteles fenntartani, üzemeltetni a nemzeti vagyonról szóló 2011. évi CXCVI. tv rendelkezéseinek megfelelően.**

A kóbor kutya helyzet megoldására hosszabb távon egy gyepmesteri telep működtetése lehet

a megoldás.

**Ebbefogás 2025. február óta nem volt a településen, azon okból, hogy az alapítványokkal való együttműködés erősödjön. A már fentebb említett két állatvédő alapítvány kifejezett ellenzését fejezte ki az ebbefogást végző telepekkel szemben.**

A Tiva-Szolg Kft által kalkulált telep működését biztosító üzemeltetési költség kb. havi 1,5-2 millió Ft, melyet saját erőből kellene finanszírozni. **Az önkormányzat költségvetésében nem volt tervezve erre fedezet a 2025. évben.**

**Fentiek tükrében javaslom a gyepmesteri telep mihamarabbi beindítását, a Tiszavasvári Polgármesteri Hivatal Városrendészeti Osztálya keretei közötti működtetését az alábbiakban:**

* A 2025. június 1. napjával létrejövő Városrendészeti Osztály szervezeti keretei közzé fognak tartozni mezőőrök, közterület-felügyelők. A mezőőrök már korábban is több alkalommal vettek részt hatósági állatvédelmi intézkedésben, állatkínzás miatti kiemelésben, kóbor állat, veszélyes ebek befogásában. Munkaidő beosztásuk is minden napra kiterjed, így lehetőség lenne a gyepmesteri telep személyzete biztosítására.
* A Polgármesteri Hivatal szervezeti keretei lehetővé teszik a telepen keresztül a jegyzői hatósági feladatok ellátását is.

A Hivatal alapító okirata jelenleg is tartalmazza az állategészségügyi feladatok ellátását, de a gyepmesteri telep épülete, helyszíne szükséges, hogy szerepeljen telephelyként.

* Szükséges a Polgármesteri Hivatal költségvetésében 2025. második félévére kb. 12 millió Ft költséget tervezni a gyepmesteri telep üzemeltetésére, melyek az alábbi költségeket tartalmazzák:
* Személyi bér nem szükséges, csupán minimálisan, mert a mezőőrök osztott munkakörben látnák el az ebrendészeti feladatokat is. Állatgondozó és adminisztrátor közfoglalkoztatásban lenne foglalkoztatva az első időkben.
* Kutyatáp költsége
* Telep rezsiköltségei (víz, áram, fűtés, telefon, internet)
* Állatorvosi díjak
* Gépjárműhöz kapcsolódó költségek (üzemanyag, biztosítási díjak, karbantartási költségek)
* Személyzet számára munkaruha, védőruha biztosítása
* Tisztítószerek, fertőtlenítő szerek
* Gyógyszer, kötszer költségek (állatgyógyászati készítmények)
* Épületkarbantartási költségek
* Ebrendészeti tanfolyam díja
* ATEV Zrt. szerződés szerinti állati melléktermék elszállítás díjai
* Szükséges lenne újabb alapítványokkal való tárgyalás, későbbiekben örökbefogadási napok szervezése
* Állatorvosokkal való tárgyalás, szerződés kötés szükséges a működési engedély beadásához.
* A Telep szükséges dokumentumai 1 évvel ezelőtt elkészültek. Ezek módosítását kell elvégezni a Polgármesteri Hivatal keretei közötti működéshez.
* A Tiva-Szolg Kft.-vel a gyepmesteri telep üzemeltetésére vonatkozó feladatellátási szerződés közös megegyezéses megszüntetése szükséges.
* A működési engedély megszerzéséhez szükséges az állati tetemek elszállíttatására az ATEV Zrt.-vel a Polgármesteri Hivatalnak szerződést kötnie, valamint 2 db nagyméretű konténert vásárolni.
* A telep üzemeltetéséhez biztosított tárgyi feltételek meglétéhez a jelenleg Tiva-Szolg Kft-nél lévő eszközöket és 1 db gépjárművet át kell venni a Polgármesteri Hivatal kezelésébe, üzemeltetésébe.

**Kérem a Képviselő-testületet, hogy hozzon döntést a gyepmesteri telep fent vázolt üzemeltetése előkészítéséről, az ezzel kapcsolatos előterjesztést megtárgyalni és a határozat-tervezetet elfogadni szíveskedjen**.

Tiszavasvári, 2025. május 16.

**Balázsi Csilla**

**polgármester**

**Határozat-tervezet**

**TISZAVASVÁRI VÁROS ÖNKORMÁNYZATA**

**KÉPVISELŐ-TESTÜLETÉNEK**

**…/2025. (V. 22.) Kt. számú**

**határozata**

**A Tiszavasvári gyepmesteri telep működtetéséről**

Tiszavasvári Város Önkormányzata Képviselő-testülete **a Tiszavasvári gyepmesteri telep működtetéséről** szóló előterjesztéssel kapcsolatban az alábbi határozatot hozza:

1. Dönt arról, hogy a Gyepmesteri Telep működtetése feladat

* visszavételre kerüljön a Tiva-Szolg Kft-től,
* annak jövőbeni ellátása Tiszavasvári Polgármesteri Hivatal Városrendészeti Osztálya keretei között valósuljon meg.

1. Felkéri a Jegyzőt, hogy az 1. pontban foglalt működés érdekében szükséges intézkedéseket tegye meg, és a következő testületi ülésre készítse elő.

**Határidő:** 2025. június 30. **Felelős:** Balázsi Csilla polgármester

és Dr. Kovács János jegyző